Diari Oficial de la Generalitat Valenciana


Sumari del DOGV 5276, del 08-06-2006 (2006/6275)

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Universitat Jaume I i la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5276

Data del DOGV
:   08-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6275


Data del document
:   24-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Universitat Jaume I
    * Conselleria Cultura, Educació i Esport
    * universitat
    * cooperació administrativa

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Universitat Jaume I i la Generalitat. [2006/6275]  
Subscrit, després de la tramitació prèvia reglamentària, entre la Universitat Jaume I i la Generalitat, el 21 de març de 2006, un Conveni Marc de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0306/2006, i que figura com a annex d'esta resolució.  
València, 24 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI MARC DE COL·LABORACIÓ ENTRE LA UNIVERSITAT JAUME I I LA GENERALITAT   
València,21 de març de 2006  
Reunits  
D'una part, Esteban González Pons, conseller de Relacions Institucionals i Comunicació, en nom i representació de la Generalitat, en virtut de l'Acord del Consell de la Generalitat de 20 de gener de 2006.  
I d'una altra part, Francisco Toledo Lobo, rector de la Universitat Jaume I, en nom i representació de l'esmentada universitat; amb poders suficients per a la celebració d'este acte en virtut del que establix l'article 73.1.s) dels seus estatuts.  
Exposen  
Primer. D'acord amb els seus estatuts, . la Universitat Jaume I, com a institució autònoma universitària, combina l'universalisme definitori de l'activitat científica i cultural amb la integració en la societat valenciana, com a servici públic per al progrés i com a depositària de principis generals compartits.. En este sentit, l'esmentada norma institucional bàsica de la Universitat Jaume I establix en els seus preceptes 5 i 6, entre les finalitats i competències de l'entitat, la consecució del desenvolupament social, econòmic i cultural de la societat i del seu entorn per mitjà de la creació i transmissió de coneixements. I en conseqüència, es preveu la necessitat de procurar l'obertura de la institució a les manifestacions culturals de la societat, la seua col·laboració amb institucions i entitats que faciliten la labor educativa, i l'intercanvi i la difusió de coneixements científics i culturals.  
Segon. Actualment en l'àmbit de la Comunitat Valenciana, tant per part del teixit empresarial valencià com de la societat valenciana en general, s'està produint una important demanda de coneixements i aprofundiment sobre la comunicació audiovisual i la publicitat (principalment pel que fa a les noves tendències i processos d'innovació); per tant, cal l'establiment de respostes immediates, a fi de potenciar la competitivitat d'este sector. I amb la finalitat de fer front a l'esmentada petició, la Universitat Jaume I, a través de l'Àrea de Comunicació Audiovisual i Publicitat, del Departament de Filosofia, Sociologia i Comunicació Audiovisual i Publicitat, com també del Servici de Comunicació i Publicacions, ha mostrat el seu interés a continuar responent a esta creixent demanda, establint uns estudis de postgrau especialitzats en la formació de professionals del camp de la comunicació.   
Tercer. La Generalitat té entre els seus objectius, fomentar i realitzar les activitats necessàries a fi de potenciar la innovació en la comunicació.  
Quart. Ambdues parts perseguixen fins comuns en el camp acadèmic, científic, cultural i social; però, especialment, en l'àmbit relatiu al desenvolupament de noves tendències i processos d'innovació en comunicació. En conseqüència, les parts firmants compartixen el seu interés per l'establiment d'uns estudis de postgrau sobre estos continguts, així com per la creació d'un Observatori de Noves Tendències i Processos d'Innovació en Comunicació, l'existència del qual serviria tant per a atendre la necessitat social relacionada amb esta matèria, com per a poder realitzar un informe anual de tendències en la comunicació que permeta marcar els continguts dels estudis de postgrau, segons requerisquen les circumstàncies que es detecten en la societat.   
Quint. Amb base en els arguments descrits, l'Observatori de Noves Tendències i Processos d'Innovació en Comunicació es presenta com una plataforma que reunix d'una banda, a entitats públiques i privades, empreses i associacions de l'àmbit de la comunicació i, d'altra banda, als membres de l'Àrea de Comunicació Audiovisual i Publicitat, del Departament de Filosofia, Sociologia i Comunicació Audiovisual i Publicitat, com també als del Servici de Comunicació i Publicacions de la Universitat Jaume I, en la mesura que totes estes persones o entitats es mostren implicades en este sector d'investigació i estudi, alhora que manifesten el seu interés en què les noves tendències i processos d'innovació en comunicació es perceben com un fenomen dinàmic, que done resposta, de manera concreta i actualitzada, a les necessitats que demanda el teixit empresarial i la societat en general de la Comunitat Valenciana.  
Sext. De conformitat amb tot allò que s'ha exposat, les parts intervinents, reconeixen la capacitat legal suficient per a este acte, i en virtut de la representació que cada una ostenta, atorguen el present conveni marc de col·laboració i el sotmeten a les següents  
Estipulacions  
Primera. Objecte del conveni  
La finalitat d'este conveni és establir les vies per a la realització en comú de les activitats oportunes relatives a la promoció dels processos d'innovació en comunicació. Així les coses, les parts convenen establir la seua col·laboració a través de dos vies.  
D'una banda, per mitjà de la creació de l'Observatori de Noves Tendències i Processos d'Innovació en Comunicació, que permeta detectar les demandes i necessitats de la societat relacionades amb la comunicació.   
I d'altra banda, per mitjà del desenvolupament, per l'Àrea de Comunicació Audiovisual i Publicitat, del Departament de Filosofia, Sociologia i Comunicació Audiovisual i Publicitat de la Universitat Jaume I, d'un programa de postgrau relatiu a les noves tendències i processos d'innovació en comunicació, amb el nom de Màster en Noves Tendències i Processos d'Innovació en Comunicació.  
Segona. Formes de col·laboració entre les parts.  
La col·laboració entre les parts atorgants del present conveni fonamentalment es desenvoluparà a través de les accions següents:  
a) Participació d'ambdues parts en l'Observatori de Noves Tendències i Processos d'Innovació en comunicació, per mitjà de la designació de membres integrants de la seua composició.  
b) Intervenció de la Generalitat en tallers, seminaris, conferències o classes magistrals vinculades al màster.  
c) Col·laboració en el desenvolupament i realització del màster en Noves Tendències i Processos d'Innovació en Comunicació.  
d) Participació de les parts en el Consell Assessor del programa de postgrau.  
e) Col·laboració en la facilitació a l'alumnat de la possibilitat de realitzar pràctiques formatives no remunerades, açò és, sense relació laboral en dependències de la Generalitat, o en institucions, centres i organismes que en dependenen, relacionats amb els continguts del programa de postgrau, en els termes que s'estipulen.  
Tercera. Execució de les modalitats de cooperació previstes en el present conveni  
L'execució de les modalitats de cooperació previstes en este conveni, si així ho requerix, serà objecte d'un programa elaborat de comú acord entre les dos entitats, que podrà desenvolupar-se a través de convenis singulars emparats en este conveni marc o en forma de protocols numerats, addicionals a este conveni.   
Els esmentats protocols seran sotmesos als procediments d'aprovació establits per la normativa pròpia de cada entitat.  
Quarta. Duració del conveni  
La vigència del present conveni marc produirà efecte des del dia de la seua firma i durant un any prorrogable tàcitament per períodes anuals. No obstant, els convenis singulars celebrats a l'empara del present document podran establir terminis distints, en els casos que procedisca.  
Quinta. Interpretació del conveni i resolució de divergències  
Sense perjuí de les competències de cada entitat, les divergències o controvèrsies que se susciten quant a l'execució, aplicació i vigència d'este conveni marc, així com en la dels futurs convenis singulars i protocols que ho desenvolupen, seran examinades i resoltes per una comissió paritària integrada per quatre persones, dos en representació de la Universitat Jaume I i dos en representació de la Generalitat.  
Sexta. Resolució  
El present conveni marc quedarà resolt per mutu acord de les parts, així com per l'incompliment, imputable a qualsevol d'elles, de les estipulacions pactades. A este efecte, les parts podran denunciar-ho a través d'escrit fefaent, amb tres mesos d'anticipació al seu venciment.  
I en prova de conformitat, firmen el present conveni marc, en triple versió, en el lloc i la data al principi indicats,  
El conseller de Relacions Institucionals i Comunicació de la Generalitat: Esteban González Pons  
El rector de la Universitat Jaume I: Francisco Toledo Lobo